b'\n_START_ARTICLE_\nLeijapoika\n_START_SECTION_\nJuoni\n_START_PARAGRAPH_\nLeijapoika kertoo Amirista ja Hassanista, kahdesta afganistanilaisesta pikkupojasta 1970-luvun alkupuolen Kabulissa. Pojat ovat parhaat yst\xc3\xa4vykset, vaikka heid\xc3\xa4n v\xc3\xa4lill\xc3\xa4\xc3\xa4n on suuri ero. Amir on rikkaan ja vaikutusvaltaisen is\xc3\xa4ns\xc3\xa4 ainoa poika, Hassan taas palvelijan poika ja v\xc3\xa4hemmist\xc3\xb6kansalainen, mongolien j\xc3\xa4lkel\xc3\xa4isiin kuuluva hazara ja \xc5\xa1iiauskoinen muslimi, kun taas valtav\xc3\xa4est\xc3\xb6 on pataaneja ja sunnalaisia. Yst\xc3\xa4vyys ei ole tasaveroinen, vaan siin\xc3\xa4 on is\xc3\xa4nn\xc3\xa4n ja palvelijan v\xc3\xa4linen arvoasetelma. Er\xc3\xa4\xc3\xa4n kerran leijoja lenn\xc3\xa4tt\xc3\xa4ess\xc3\xa4\xc3\xa4n Hassan saa kimppuunsa vihamiehens\xc3\xa4 Assefin, joka inhoaa erityisesti hazaroita. Amir n\xc3\xa4kee v\xc3\xa4kivallanteon, mutta ei uskalla auttaa yst\xc3\xa4v\xc3\xa4\xc3\xa4ns\xc3\xa4._NEWLINE_Neuvostomiehitys, sotaherrojen aika ja lopulta Taliban tuhoavat 1970-luvun rauhallisen ja vauraan Kabulin. Amir pakenee is\xc3\xa4ns\xc3\xa4 kanssa Yhdysvaltoihin ja yritt\xc3\xa4\xc3\xa4 unohtaa entisen kotimaansa. H\xc3\xa4n avioituu ja ryhtyy kirjailijaksi. Menneisyys ei kuitenkaan j\xc3\xa4t\xc3\xa4 Amiria rauhaan. Syyllisyys painaa h\xc3\xa4nt\xc3\xa4 ja lopulta h\xc3\xa4nelle tarjoutuu tilaisuus korjata virheit\xc3\xa4\xc3\xa4n. Viel\xc3\xa4 kerran tulee kutsu takaisin talibanien hallitsemaan Afganistaniin hyvitt\xc3\xa4m\xc3\xa4\xc3\xa4n kauan sitten tehty teko tai pikemminkin tekem\xc3\xa4tt\xc3\xa4 j\xc3\xa4tt\xc3\xa4minen.'